Suflul sistolic este un zgomot produs de mișcările vâlvelor cardiace și de fluxul sângelui în interiorul inimii, fiind auzit la examinarea cu stetoscopul la nivelul toracelui. La copii suflul sistolic este de cele mai multe ori lipsit de semnificație patologică și de multe ori dispare o dată cu creșterea sau se poate menține și la vârstă adultă; uneori, mai ales în condițiile în care se asociază cu oboseală, intoleranță la efort, palpitații, dureri la nivelul pieptului poate semnifica defect congenital ce poate fi diagnosticat prin ecocardiografie stabilind astfel necesitatea corecției chirurgicale. Defectele congenitale nedescoperite la timp și necorectate la timp evoluează afectând inima până la stadii în care corecția chirurgicală nu mai este posibilă. La adult suflul sistolic semnifică o afectare a vâlvelor cardiace sau defect congenital ce nu a fost diagnosticat în copilărie. Este necesar consultul cardiologic cu efectuarea unei ecocardiografii ce poate evalua structura și funcția valvelor stabilind diagnosticul și necesitatea corecției chirurgicale.